 **IZBIRNI PREDMETI**

**ŠOLSKO LETO 2020/2021**

**Na začetku šolskega leta ima učenec en mesec časa za »popravek« svoje izbire, izbirni predmet do konca septembra torej lahko zamenja. Lahko  se vključi le v tiste skupine, kjer je še prostor, in ki so časovno usklajene z njegovim urnikom.**

**Drage učenke in učenci, spoštovani starši!**  
  
Poleg obveznih predmetov mora šola ponuditi za učence 7., 8. in 9. razreda izbirne predmete. To so predmeti, ki jih učenec izbere v III. triletju po svojem interesu, vendar niso nadomestilo za obvezne, temeljne predmete. To je priložnost, da učenci del predmetnika v zadnjem triletju izberejo po svojih željah, da razvijajo svoja močna področja in zadovoljijo svoje interese, pri tem pa upoštevajo svoja nagnjenja, sposobnosti, pa tudi bodoče poklicne odločitve. Pri izboru bomo poskusili upoštevati učenčevo prvo izbiro, če bo za ta predmet prijavljenih dovolj učencev.

**Izbirni predmeti so redni del učenčevega tedenskega urnika in se tudi ocenjujejo s številčnimi ocenami.** So enourni, razen tujega jezika, ki je na urniku učenca po dve uri tedensko.

Razporejeni so v dva sklopa:

-         **družboslovno-humanističnega in**

-         **naravoslovno-tehničnega.**

V tem šolskem letu vam naša šola ponuja **22 različnih izbirnih predmetov**.

Učenec izbere **dve uri** pouka izbirnih predmetov tedensko, lahko pa tudi **tri ure**, če s tem soglašajo njegovi starši. To pomeni, da ne izbira več dveh ali treh predmetov, ampak dve oziroma tri ure tedensko.

Učenec, ki obiskuje glasbeno šolo z javno veljavnim programom, je na predlog staršev lahko oproščen sodelovanja pri izbirnih predmetih. O oprostitvi odloči ravnatelj.

Skupina za pouk izbirnega predmeta se oblikuje, če se zanjo prijavi dovolj učencev.

**Prosim, da izpolnjene prijavnice posredujete do konca meseca razrednikom!**

|  |  |
| --- | --- |
| **NARAVOSLOVNO TEHNIČNI SKLOP** | **DRUŽBOSLOVNO HUMANISTIČNI SKLOP** |
| **LOGIKA** | **NEMŠČINA I, II in III** |
| **MATEMATIČNA DELAVNICA** | **VERSTVA IN ETIKA I, II, III** |
| **POSKUSI V KEMIJI** | **LIKOVNO SNOVANJE I, II, III** |
| **SODOBNA PRIPRAVA HRANE** | **TURISTIČNA VZGOJA** |
| **NAČINI PREHRANJEVANJA** | **ODKRIVAJMO PRETEKLOST MOJEGA KRAJA** |
| **ŠPORT ZA SPROSTITEV** | **ŽIVLJENJE ČLOVEKA NA ZEMLJI** |
| **ŠPORT ZA ZDRAVJE** | **RAZISKOVANJE DOMAČEGA KRAJA IN VARSTVO NJEGOVEGA OKOLJA** |
| **IZBRANI ŠPORT: PLAVANJE** | **GLEDALIŠKI KLUB** |
| **OBDELAVA GRADIV: LES** | **LITERARNI KLUB** |
| **RAČUNALNIŠTVO** | **RETORIKA** |
|  | **DRŽAVLJANSKA KULTURA** |
|  | **ANSAMBELSKA IGRA** |

**LOGIKA (7., 8. in 9. razred)**

Logika je veda, ki proučuje metode in postopke za razlikovanje pravilnega od napačnega sklepanja. Uporabljamo jo pri matematiki, učenju jezikov, naravoslovju, tehniki in v  vsakdanjem življenju. Pomaga nam razvijati sposobnosti logičnega mišljenja, natančnega izražanja in zagovarjanja svojih stališč.

Vsebine so vezane na izjavno logiko.

Če ti logika ne bo všeč, boš lahko po enem letu izstopil. Z učenjem boš lahko začel tudi v 8. ali 9. razredu.

**Splošni cilji predmeta**:

* učenci razvijajo sposobnost logičnega mišljenja in natančnega izražanja;
* usposabljajo se za vztrajno in urejeno delo;
* uporabljajo logiko pri matematiki, učenju tujih jezikov in naravoslovju ter v vsakdanjem življenju in tehniki;
* pridobivajo samozavest pri samostojnem odločanju in zagovarjanju svojih stališč;
* razlikujejo argumentirano utemeljevanje od slabega pojasnjevanja;
* razvijajo govor (retorika);
* razvijajo sposobnosti medsebojnega komuniciranja;
* jasno in argumentirano izražajo svoje misli;
* se usposabljajo za timsko delo; spoštujejo argumente drugih;


**In za konec:**

* Je to pravilno ali nepravilno sklepanje?

Vsi učitelji so pametni. Vsi prijetni ljudje so pametni. Torej so vsi učitelji prijetni ljudje.

* Dva človeka sta sedela na podrtem deblu - veliki in mali.

Mali človek je bil sin velikega, veliki pa ni bil oče malega.

 Kako lahko to razložimo?

Učiteljica: **Loreta Hebar**

**MATEMATIČNA DELAVNICA**

**(7., 8. in 9. razred)**

Matematične delavnice 7, 8 in 9 bodo precej drugačne od rednega pouka matematike. Ure (1 krat na teden) bodo predvsem aktivne in prilagojene interesom učencev. Učenci bodo preiskovali, ustvarjali samostojno ali v skupinah, aktivno pridobivali izkušnje (risali, tlakovali, igrali, modelirali, …).

Pri urah bomo izdelovali plakate, raziskovali v knjižnici, delali z računalnikom,… Učenčeve matematične sposobnosti niso v ospredju.

**Predvideni sklopi:**

* Matematična delavnica 7: logika, štetje, nenavadna aritmetika, tlakovanja
* Matematična delavnica 8: zgodovina matematike, drugačna geometrija, miselne igre in miselni postopki, geometrija s prepogibanjem papirja
* Matematična delavnica 9: diofantske enačbe in aritmetične uganke, telesa in prostor, matematična šifriranja, fraktali.

Učenci bodo imeli možnost svoje matematično znanje izraziti v raznovrstnih dejavnostih.

0blikovali bodo pozitiven odnos do matematike, pridobivali izkušnje in jih povezovali z matematičnimi znanji, razvijali sposobnosti opazovanja, spremljanja lastnega načina razmišljanja, prostorske predstavljivosti.  Tudi ocenjevanje bo prilagojeno oblikam dela in se bistveno razlikovalo od ocenjevanja pri rednem pouku.

Vsak učenec lahko obiskuje delavnico za osmi in deveti razred tudi, če ni bil udeležen v predhodni matematični delavnici.

Učiteljica: **Loreta Hebar**

**POSKUSI V KEMIJI (8. in 9. razred)**

Izbirni predmet je enoletni predmet, namenjen učencem 8. in 9. razreda in obsega 35 oziroma 32 ur.

Učenci spoznavajo metode varnega eksperimentalnega dela v kemiji, razvijajo eksperimentalne spretnosti in eksperimentalni pristop, ki vključuje:

* postavljanje hipotez,
* opazovanje in opisovanje pojavov,
* preizkušanje, zbiranje in beleženje opažanj in rezultatov,
* sposobnost osmišljanja, predstavitve opažanj in rezultatov,
* prepoznavanje soodvisnosti in povezovanje teorije z življenjskim okoljem.

Pri predmetu se razvijajo in poglabljajo naravoslovna pismenost, osnove znanstvenega, kompleksnega mišljenja, različne spretnosti in veščine ter povezovanje teorije s prakso. V programu osnovne šole se povezuje s predmetom naravoslovje v 7. razredu in s predmetom kemija v 8. in 9. razredu. Predstavlja nadgradnjo navedenih predmetov.

Izbirni predmet POSKUSI V KEMIJI omogoča učencem, da utrdijo, dopolnijo in poglobijo znanja, spretnosti in veščine, ki so jih pridobili pri pouku kemije.

Pri predmetu dobi učenec najmanj eno pisno oceno in eno oceno iz praktičnega dela.

Učiteljica: **Barbara Ogrizek**

**SODOBNA PRIPRAVA HRANE (7., 8. in 9. razred)**

Pri izbirnem predmetu SODOBNA PRIPRAVA HRANE se bodo učenci poučili o zdravi prehrani, ki je eden osnovnih pogojev za splošno zdravje človeka.

Že Hipokrat je izrekel preprosto ugotovitev, da naj bo živilo naše zdravilo.

Učenci bodo spoznali tehnološke postopke priprave jedi z vidika ohranjanja hranilne vrednosti. Naučili se bodo ločiti dobre prehranjevalne navade od slabih.

Cilj tega predmeta je tudi naučiti otroke živeti zdravo, saj so v sodobnem življenju vse pogostejše bolezni civilizacije, kot posledice nezdravega načina življenja, predvsem nezdrave prehrane.

Vsebine izbirnega predmeta so dobra podlaga vsem, ki nameravajo nadaljevati šolanje na agroživilskih, gostinsko-turističnih in zdravstvenih šolah.

Predmet obsega 35 ur, oziroma 32 ur za devetošolce.

Učiteljica: **Barbara Ogrizek**



**NAČINI PREHRANJEVANJA (9. razred)**

Pri izbirnem predmetu načini prehranjevanja

učence poučujemo o prehrani z vidika zagotavljanja

in varovanja zdravja.

Učijo se o pomembnosti zdrave prehrane, obravnavajo načine prehranjevanja in prehrano v različnih starostnih obdobjih življenja in v posebnih razmerah.

Vsebine izbirnega predmeta se izvajajo v 9. razredu v trajanju 32 ur.

Učenci razvijajo sposobnosti uporabe, povezovanja in tvornega mišljenja za preudarno odločanje o lastni prehrani predvsem v smislu zagotavljanja zdravja.

Nadgrajujejo vsebine, ki so jih pridobili pri rednem predmetu gospodinjstvo.

Poglabljajo znanja predvsem v smislu usmerjanja v nadaljnje šolanje na agroživilskih, gostinsko-turističnih in zdravstvenih šolah in razvijajo individualno ustvarjalnost.



Učiteljica: **Barbara Ogrizek**

**ŠPORT ZA SPROSTITEV ( 8. razred)**

Namen enoletnega predmeta šport za sprostitev je spoznavanje sodobnih športno rekreativnih vsebin, ki so pomembni za kakovostno preživljanje prostega časa v vseh življenjskih obdobjih.

Primerno izbrane vsebine, ustrezne oblike in metode dela pomagajo učencem, da osmislijo in bolje razumejo učinke športa, hkrati pa se psihično sprostijo.

Učenci si oblikujejo stališča in vrednotni odnos do športa kot kulturne sestavine človekovega življenja.

Pouk poteka enkrat tedensko v okviru rednega urnika. Nekatere vsebine, ki jih je mogoče opraviti le v strnjeni obliki, lahko potekajo tudi zunaj urnika in zunaj šole.

 **Predvidene vsebine:**

* plavanje,
* tek na smučeh,
* drsanje,
* kolesarjenje,
* igre z loparjem,
* hokej,
* orientacija v naravi,
* pohodništvo.

**Izbirni predmet je delno plačljiv** (plavanje, drsanje).

Učiteljica: **Polona Poljanec**

**ŠPORT ZA ZDRAVJE ( 7. razred)**

Enoletni predmet šport za zdravje združuje raznovrstne vsebine, ki so nadgradnja osnovnega športnega programa in vsebine, ki jih v obveznem šolskem programu ni mogoče izvajati v večjem obsegu.

Vsebine in izpeljava izbirnega predmeta omogočajo spoznavanje različnih vplivov gibalnih dejavnosti na zdravje, razumevanje pomena telesne in duševne sprostitve, nadomeščanje negativnih učinkov sodobnega življenja ter pridobivanje znanj, ki učencem omogočajo, da si v prostem času izberejo sebi primerne športne vsebine in obremenitve.

**Predvidene vsebine**:

* nogomet,
* odbojka,
* košarka,
* splošna kondicijska priprava,
* atletika,
* drsanje in
* plavanje.

Učiteljica: **Polona Poljanec**

**IZBRANI ŠPORT: PLAVANJE (9. razred)**

Plavanje je velikega pomena za življenje, ker pomeni preventivo

pred utapljanjem. Plavanje je zdrava rekreacija, ki koristi

celotnemu telesu, saj krepi srce in dihalni sistem ter izboljšuje

presnovo, po gibanju v vodi pa je človek čudovito osvežen.

Plavanje je zelo zabaven šport. Predstavlja druženje s prijatelji,

izkoristek prostega časa in omogoča ukvarjanje z različnimi

vodnimi športi (potapljanje, vožnja s kajaki, hitrostno plavanje,

skoki v vodo, vodna košarka, vaterpolo, jadranje na deski …).

Po raziskavah plavanje izboljšuje točnost, dviguje samodisciplino

in samospoštovanje.

Pri izbirnem predmetu se bomo seznanili:

* s tremi plavalnimi tehnikami (kravl, hrbtno in prsno) in jih

poskušali izboljšati,

* s skokom na glavo in šolskim obratom,
* potopom z navpičnim prelomom,
* šolskimi štafetnimi predajami in
* osnovami reševanja iz vode.

**Izbirni predmet je plačljiv!**

Učiteljica: **Polona Poljanec**

**OBDELAVA GRADIV: LES (7., 8. in 9. razred)**

Izbirni predmet Obdelava gradiv – les omogoča učencem poglobitev in sintezo nekaterih temeljnih znanj s področja tehnike in tehnologije, naravoslovja, okoljske vzgoje in drugih. Ponuja jim nova spoznanja o tehnoloških in drugih lastnostih posameznih gradiv in praktična znanja pri uporabi orodij za obdelavo.

Osnovno gradivo za izdelavo predmetov je les, ki ga kombiniramo z drugimi: papirna gradiva, usnje, slama, mehka žica ipd.

Orodja in obdelovalni postopki so praviloma ročni. Od strojev uporabljajo le tračno žago, električni vrtalni stroj in tračni ali kolutni brusilnik.

V učne enote so vključeni elementi ekonomike, organizacija dela in planiranje proizvodnje.

Izdelki so uporabni. Pri delu učenci samostojno uporabljajo priročnike in druge vire informacij. Iščejo lastne rešitve pri konstruiranju predmetov, določanju delovnih postopkov ter organizaciji delovnega mesta in proizvodnega procesa.

Pouk je organiziran v ustrezno opremljenih šolskih delavnicah. Prevladuje individualno praktično delo in delo v majhnih skupinah. Posebna pozornost je namenjena varstvu pri delu.

Učitelj: **Stanko Fekonja**



**IZBIRNI PREDMET RAČUNALNIŠTVO (7., 8. IN 9. razred)**

je naravoslovno – tehnični obvezni izbirni predmet, kjer spoznavamo digitalni svet:

-          v 7. razredu »zavladamo« oblikovanje besedil, izdelujemo kvize in spoznamo načine deljenja dokumentov

-          v 8. razredu »zavladamo« oblikovanje slik, posnamemo svojo radijsko oddajo in video-klip

-          v 9. razredu »zavladamo« povezovanje naprav v omrežja in izdelamo svojo spletno stran

Pridruži se nam pri odkrivanju »novih hitrosti«!

Učitelj: **Gregor Gošnik**

**NEMŠČINA I, II, III (7., 8. IN 9. razred)**

Izbirni predmet nemščina je v osnovni šoli triletni predmet, ki se izvaja dve uri tedensko.

Izberejo ga lahko vsi učenci – tako tisti s predznanjem, ki se učijo nemški jezik fakultativno ali obiskujejo katero od privatnih jezikovnih šol, kot tudi tisti, brez predznanja. Učenec lahko po enem ali dveh letih učenja nemščine izstopi. Z učenjem pa lahko začne tudi v 8. ali 9. razredu. V tem primeru se priključi skupini oziroma opravi test za določanje predznanja. Zaradi kontinuitete znanja je pomembno, da učenci učenja ne prekinjajo.

**Zakaj je pomembno znanje nemščine**:

* ker se z nemščino lahko sporazumevamo v Avstriji, Nemčiji, Švici, Liechtensteinu, na južnem Tirolskem, kar predstavlja geografsko področje s 100 milijoni ljudi, na katerega je Slovenija najbolj gospodarsko, trgovsko ter kulturno povezana,
* ker je področje SV Slovenije bilo vedno močno povezano z nemškim jezikom,
* ker večina turistov prihaja iz nemško govorečega področja,
* ker bo nemščina takoj za angleščino skorajda že obvezna za vsakogar, ki bo poslovno aktiven v tem delu Evrope,
* ker znanje jezika odpira možnosti izobraževanja in zaposlovanja v tujini.

Ocenjevanje je številčno. Ocena je enakovredna ostalim ocenam. Učenci, ki uspešno zaključijo triletno učenje nemščine v obliki izbirnega predmeta, lahko v gimnaziji nadaljujejo z učenjem po modulu B (nadaljevalni drugi tuj jezik).

Učiteljica: **Mateja Veličkovski Stopar**

**LIKOVNO SNOVANJE I, II, III (7., 8. in 9. razred)**

Izbirni predmet LIKOVNO SNOVANJE (likovno snovanje I – 7. razred, likovno snovanje II – 8. razred in likovno snovanje III – 9. razred) dopolnjuje vsebine iz rednega predmeta likovne vzgoje. Poudarek predmeta je na spoznavanju, odkrivanju in razvijanju učenčeve ustvarjalnosti.

Vsebine predmeta so po posameznih področjih zasnovane na temeljnih likovnih pojmih, ki jih učenec usvaja in nadgrajuje glede na svoj potencial.

Svoje znanje bodo učenci poglabljali tudi tako, da bodo spoznavali likovna dela umetnikov in poklice, pri katerih je potrebno znanje likovnega jezika ter si tako oblikovali merila likovnega vrednotenja za življenje.

Ob komunikaciji in interakciji z učiteljem pri teoretičnem in praktičnem delu učenec razvija občutljivost zaznavanja, likovno ustvarjalno mišljenje, čustva in motorično občutljivost, vizualni spomin, domišljijo in motorično spretnost.

Pomemben **cilj predmeta** je priprava učenca za sodelovanje v kulturnem življenju ožjega in širšega okolja in razumevanje sodobnega vizualnega komuniciranja.

Izbira predmeta LIKOVNO SNOVANJE III ni vezana na predhodno izbiro izbirnega predmeta LIKOVNO SNOVANJE II in LIKOVNO SNOVANJE I.

Predmet se izvaja eno uro na teden oziroma po dogovorjeni drugi obliki dela.

Učitelj: **Alen Krajnc**

**VERSTVA IN ETIKA I, II, III (7., 8. in 9. razred)**

Predmet je namenjen vsem učencem, tako tistim, ki imajo doma (krščansko) religiozno vzgojo in obiskujejo verouk, pripadnikom drugih religij in učencem brez domače religiozne vzgoje ter opredelitve. To je predmet z »nevtralnim« šolskim pristopom k svetu verstev in svetovnim nazorom.

**Učence navaja na**:

* zrelo premišljevanje in sproščeno pogovarjanje o religiji,
* osebna in družbena vprašanja, ki se pojavljajo v

vsakdanjem življenju

* spoznavanje temeljnih norm in vrednot človeškega življenja,
* sožitje skupnega življenja v moderni, demokratično urejeni

družbi,

* priznavanje drugačnosti v celoti in posebej na področju

veroizpovedi.

**Osnovni cilji in vsebine**:

* značilnosti verstva našega okolja, obravnavanje krščanstva,
* iskanje lastne identitete, sporazumevanje,
* vrednote človeškega življenja, skupno življenje,
* pravičnost, mir, osebna odgovorna dejavnost,
* ljudje in verstva, verska kultura, vprašanje smisla,
* pridobivanje kritičnega odnosa do religijskih tradicij in

ponudb,

* vloga krščanstva pri razvoju evropske kulture in oblikovanju

slovenskega naroda.

Učiteljica: **Helena Savernik**

**TURISTIČNA VZGOJA (7., 8. in 9. razred)**

Turistična vzgoja je enoletni izbirni predmet, kjer se učenci vzgajajo v pozitivnem odnosu do turizma in turistov:



* spoznavajo turizem kot možno področje

njihovega prihodnjega poklicnega ali

ljubiteljskega delovanja,

* seznanijo se z naravnimi in družbenimi

osnovami za razvoj turizma v domačem

kraju,

* razložijo pomen urejenega bivalnega okolja za razvoj

turizma,

* utemeljijo pomen turizma za gospodarstvo,
* spoznajo in se naučijo pravil primernega obnašanja do

gostov v družini, šoli, na potovanju, v domačem ali tujem

kraju,

* na konkretnih primerih sami spoznavajo načine oglaševanja,
* **izdelajo lasten spominek, plakat, radijski oglas,…**
* seznanijo se z delom domačega turističnega društva (TD),

turistične agencije (TA), turističnega informativnega centra

(TIC),

* obiščejo gostinske objekte in se seznanijo s poklici –

**ekskurzija**,

* usposobijo se za vodiče po domačem kraju in goste

popeljejo po Jarenini,

* obujajo ljudske običaje ob zaključku kmečkih del ali ob

 praznikih.

Učiteljica: **Helena Savernik**

**ODKRIVAMO PRETEKLOST DOMAČEGA KRAJA**

**(7. in 8. razred) – SREDNJEVEŠKE ZGODBE**

Spoznavali bomo:

* vrste srednjeveških igrač, zabavo odraslih, črno smrt – kugo, ki je morila po vaseh in gradovih ter kužna

znamenja na naših tleh,

* higieno in oblačila v srednjem veku,
* sprehodili se bomo po srednjeveških mestih, obiskali cehovskega mojstra in spoznavali usodo vajencev in

pomočnikov,

* priredili bomo pravi srednjeveški sejem, kjer bomo izdelke

tudi prodajali, pripravili in postregli bomo živila in hrano iz

srednjega veka,

* postali bomo vitezi in spletične na gradu, pripravili viteški turnir ter se odpravili na križarske vojne,
* obiskali bomo celjske grofe in se seznanili z njihovo usodo…
* ugotavljali bomo, zakaj so ljudje verovali v čarovnice in spoznavali njihovo usodo od zajetja do sežiga na

grmadi,

* ugotavljali bomo, kdo so bili trubadurji, ustvarjali bomo trubadursko poezijo.

KAKO SMO POTOVALI?

* Seznanili se bomo z razvojem prometnih

sredstev in vrst prometa od prazgodovine

do danes.

* Pregledali bomo znanstvena odkritja, ki so

pripomogla k razvoju prometnih sredstev.

Učiteljica: **Helena Savernik**

**ŽIVLJENJE ČLOVEKA NA ZEMLJI (8. razred) in**

**RAZISKOVANJE DOMAČEGA KRAJA IN VARSTVO NJEGOVEGA OKOLJA (9. razred)**

Izbirna predmeta ŽIVLJENJE ČLOVEKA NA ZEMLJI in RAZISKOVANJE DOMAČEGA KRAJA IN VARSTVO NJEGOVEGA OKOLJAse vsebinsko povezujeta z vsebinami geografije kot obveznega predmeta, jih razširjata, poglabljata in konkretizirata.

V 8. razredu, kjer pri rednih urah obravnavamo značilnosti svetovnih kontinentov, sta pri izbirnem predmetu poudarjena odnos med človekom in naravo ter odvisnost človeka od nje.

Učenci podrobneje spoznavajo življenje človeka v različnih območjih na Zemlji, kjer so pogoji za življenje drugačni kot pri nas.

V 9. razredu, kjer se učenci pri pouku geografije seznanjajo s Slovenijo kot svojo domovino, pa pri izbirnem predmetu raziskujejo domači kraj in spoznavajo posebnosti življenja v njem, predvsem glede na varstvo okolja. Poudarjene so aktivne metode pouka in učenje na terenu.

Učenec lahko obiskuje izbirni predmet eno ali pa obe šolski leti.

Učiteljica: **Helena Savernik**

**GLEDALIŠKI KLUB (7., 8. in 9. razred)**

Gledališki klub je kot izbirni predmet del obveznega programa osnovne šole. Uvrščamo ga v sklop treh izbirnih predmetov (literarni klub, šolsko novinarstvo in gledališki klub), ki nadgrajuje predmet slovenščina.

Ta sklop predstavlja poglabljanje in razširitev sposobnosti in znanj v okviru predmeta slovenščina, upošteva interese učencev in uravnoteženost področij umetnostne in neumetnostne rabe jezika.

Gledališki klub se povezuje tudi z drugimi predmeti (likovno, glasbeno, tehnično vzgojo, literarnim klubom, šolskim novinarstvom ter vzgojo za medije). Predmet izhaja iz vsebin dramske vzgoje pri pouku književnosti v šoli, vendar jih dopolnjuje z novimi vsebinami in besedili. Poleg ustvarjalnih gledaliških dejavnosti je predmet povezan tudi s spoznavanjem aktualnih dogodkov v slovenskih gledališčih.

Vsebina predmeta so predvsem dramska besedila in elementi ter celota, to pa dopolnjujejo osnove dramske zgodovine in teorije ter temelji teatrologije in zgodovine gledališča, spoznavanje značilnosti drame in gledališča z aktivno vlogo učencev.

Gledališki klub torej združuje recepcijske, ustvarjalne in razlagalno-raziskovalne

dejavnosti.

Učiteljica: **Metka Oberški**

**LITERARNI KLUB (7., 8. in 9. razred)**



Literarni klub je kot izbirni predmet del obveznega programa osnovne šole. Uvrščamo ga v sklop treh izbirnih predmetov (literarni klub, šolsko novinarstvo in gledališki klub), ki nadgrajuje predmet slovenščina.

Ta sklop predstavlja poglabljanje in razširitev sposobnosti in znanj v okviru predmeta slovenščina, upošteva interese učencev in uravnoteženost področij umetnostne in neumetnostne rabe jezika.

Literarni klub se povezuje z drugimi predmeti in področji (likovno, glasbeno, knjižnično ter tehnično vzgojo, gledališkim klubom, tujimi jeziki, šolskim novinarstvom ter vzgojo za medije, zgodovino, geografijo).

Predmet zajema dve področji: branje in ustvarjanje leposlovnih besedil.

**BRALNI KLUB**: vzpodbuja se enakopraven dialog bralcev; učitelj učencem priporoča primerna besedila ter sprejema njihove pobude za lastno branje. Področje branja se povezuje z gibanjema Bralna značka in S knjigo v svet.

**LEPOSLOVNO PISANJE**. Dopolnilo šolskemu branju književnosti in bralnemu klubu je poustvarjalno in ustvarjalno pisanje učencev, ki jim povečuje občutljivost za literarno besedilo, hkrati pa ponuja možnosti za šolsko literarno ustvarjalnost. Najboljša besedila učenci objavijo v mladinskem tisku, rubrikah v časopisih, v radijskih oddajah,…

Področje združuje pozitivne izkušnje, metode in vsebine ustvarjalnega pisanja.



Učiteljica: **Metka Oberški**

**RETORIKA (9. razred)**

Vsi vemo, da se lahko sporazumevamo na več načinov: s pogledi, z dotikom, s smehom ali pa preprosto tako, kot je v tistem trenutku najbolj primerno in učinkovito za vsakogar.

Velikokrat v življenju se nam zgodi, da ostanemo brez besed in žalostni, ker nam naša najbližja oseba zaradi različnih vzrokov ne more povedati, kaj jo veseli ali zaradi česa je potrta. Morda ste že pozabili trenutke, ko vam vaš otrok kot dojenček ni znal povedati, kaj ga boli.

Učence pa bi spomnila na vse tiste trenutke, ko nemočni in brez besed obstanete pred učiteljem in ne najdete pravih izrazov, s katerimi bi odgovorili na njegovo vprašanje. Tudi ko želite k prijatelju na zabavo za njegov rojstni dan, morate najti ustrezne odgovore na vprašanja staršev.

**Osnovni namen** retorike kot obveznega izbirnega predmeta je učenke in učence seznaniti in jih usmerjati pri uporabi naslednjih znanj in veščin:

* kaj je retorika
* spoznavanje nastanka in zgodovine retorike
* zakaj se je retoriko koristno učiti, etika dialoga
* kaj je argumentacija, prepričevanje in argumentiranje
* kako lahko oblikujemo prepričljiv govor
* za uspešno prepričevanje so pomembni značaji in strasti poslušalcev in govorca
* učenje javnega nastopanja in izražanja svojih stališč

Učiteljica: **Metka Oberški**

**DRŽAVLJANSKA KULTURA (9. razred)**

Državljanska kultura je enoletni izbirni predmet v 9. razredu osnovne šole. Namenjena mu je ena ura pouka tedensko (32 ur letno). Navezuje se na obvezni predmet državljanska vzgoja in etika ter predstavlja poglabljanje in razširitev sposobnosti in znanj iz tega predmeta.



Zaradi vsebin, ki izhajajo iz ožjega in širšega okolja učencev (družina, vrstniki, mediji,…), državljanska kultura poleg učne snovi, predpisane v učnem načrtu, vključuje spoznavanje konkretnih primerov, aktualnih vprašanj in dogodkov ter spodbuja prenos in umestitev znanja in vrednot v širši družbeni prostor.

Glede na cilje je samostojna in zaključena celota. Izhaja iz vsebin državljanske vzgoje in etike, vendar jih nadgrajuje in dopolnjuje z novimi vsebinami (pojmi, problemski sklopi). Pri tem je v ospredju povezovanje vsebin iz različnih predmetov ali predmetnih področij, predvsem družboslovja. Združuje spoznavanje temeljnih dokumentov, listin in dogodkov, ki so vezani na pojem človekovih in otrokovih pravic, na civilno družbeno, medkulturno, politično in splošno civilizacijsko tematiko ter obravnavo aktualnih dogodkov (tako domačih kot mednarodnih) in njihovih odmevov (medijskih sporočil).

Predmet državljanska kultura temelji na spoznavanju in razumevanju lastne nacionalne in kulturne tradicije, hkrati pa učence z medkulturnimi primerjavami seznanja z drugimi kulturami in družbenimi ureditvami ter jih vzgaja za medsebojno strpnost ter spoštovanje različnosti.

Učiteljica: **Helena Savernik**

**ANSAMBELSKA IGRA (7., 8. in 9 razred)**

Pri ansambelski igri se učenci bolj intenzivno seznanijo z instrumenti, med katerimi imajo pomembno mesto

Orffova glasbila. Ta glasbila se lahko dopolnijo tudi s kitaro, cajonom, klasičnimi bobni, klavirjem…

Vaje bodo potekale po 2 šolski uri na štirinajst dni, v glasbeni učilnici.



**Splošni cilji predmeta:**

* Razvijanje motorike in koordinacije telesa (gibov),
* pridobivanje samozavesti in prijateljsko medsebojno komuniciranje,
* navajanje na nastopanje pred javnostjo,
* poglabljanje glasbene teorije,
* kvalitetno muziciranje in izmenjavanje glasbenih izkušenj v skupini ali posamezno.



Želja po muziciranju je prisotna takrat, ko želimo svoje izkušnje na instrumentu deliti s skupino.

Učiteljica: **Valerija Vreča**